Huiswerkers geestelik bedien | Netwerk24
Huiswerkers geestelik bedien
Die NG kerk Kroonstad-Suid het Saterdag (03/11) die huiswerkers van gemeentelede op ’n jaar­afsluitingsgeselligheid getrakteer.
Die vroue, wat hoofsaaklik Sotho-sprekend is en in huise werk, word deur die loop van die jaar hier geestelik bedien en met vaardighede bemagtig.
Tharine Hurter, redakteur van Kroonnuus, het as gasspreker opgetree en Anne-Marie Nigrini het vir die vroue gewys hoe om hul eie hart-kunswerk te maak.
Hurter sê misverstande in verhoudings – hetsy met ’n geliefde, werkgewer of in ’n vriendskap – ontstaan omdat mense nie mekaar se same­stelling verstaan nie.
Andy Chapman, ’n gewilde geestelike skrywer, het vyf liefdestale uiteengesit.
Hurter het in Suid-Sotho hieroor met die vroue gepraat. Die vyf liefdestale is:
Om geskenke te ontvang en te gee – as jy ’n “gee”-mens is, is dit vir jou spesiaal om vir mense geskenkies te gee en om geskenkies te ontvang.
Aanraking – só ’n mens wys liefde deur iemand aan te raak.
Bemoedigende woorde of komplimente – dit is die liefdestaal van die een wat deurentyd komplimente uitdeel of ander bemoedig.
Goeie dade – só ’n mens doen die omgeewerk deur letterlik vir ander iets te doen.
Om tyd aan iemand af te staan – dié liefdestaal behels dat dit ’n liefdesdaad is om tyd aan iemand toe te wy.
Doen moeite om diegene naby aan jou se unieke liefdestaal te identifiseer, het Hurter die gehoorlede aangeraai.
“Dan sal kommunikasie tussen jou en jou werkgewer, familie en vriende vergemaklik word,” het Hurter gesê.
Al die huiswerkers het ’n handsak met deodorant, ’n naelvyl, vatlappie en snees­doekies ontvang.
“Dit is sodat jy altyd ’n geur van liefde kan versprei, die vyltjie kan gebruik om die seerkryfoute weg te vyl, ’n beskermende vatlap te kan hê om nie jou vingers te verbrand nie en te huil as dit moet,” het Nigrini gesê.